Ռուսան նշում է Ուրզանա արքայի զորքերի նկատմամբ ցուցաբերված մարդասիրական արարքի մասին: Սա անշուշտ վկայում է, որ Ռուսայի, հնարավոր է նաև մյուս արքաների օրոք, մարդասիրությունը չէր սահմանափակվում բարձրաշխարհիկ առաջնորդների նկատմամբ ցուցաբերվող «հոգատարությամբ» ու տարածվում էր ամբողջ զորքի վրա: Արձանագրություններում ավելի հաճախ հանդիպում է ռազմական գործողությունների նկարագրություն երկրորդ և երրորդ չափորոշիչների կիրառմամբ: Սակայն այստեղ էլ նոր հիմնահարց է ծագում. արշավանքների նկարագրությունը շատ հաճախ սահմանափակվում է ռազմական գործողությունների հաջող ավարտի հակիրճ ամփոփումով և հնարավորություն չի տալիս ամբողջական պատկերացում կազմել դրանց ընթացքի մասին: Երկրորդ չափորոշչի մասին, այն է՝ դիմադրություն եղել է, սակայն ռազմական գործողությունների որոշակի փուլում հակառակորդը պայքարը դադարեցրել է, հաճախ են հանդիպում մարդասիրության դրսևորման ակնարկներ: